**Cyfoeth Naturiol** Cymru **Natural Resources**



Wales

**Canllawiau i ffermwyr**

**Storio Slyri Dros Dro**

**Ionawr 2016**

Pwrpas y canllawiau hyn yw helpu ffermwyr i reoli slyri yn dilyn y tywydd gwlyb diweddar, drwy ddefnyddio storfeydd slyri dros dro.

Drwy wneud hyn gellir osgoi’r angen i wasgaru slyri yn groes i Gôd Ymarfer Amaethyddol Da, lle mae difrod i dir a llygredd o ganlyniad i ddŵr ffo yn debygol.

### **Argymhellir yn gryf eich bod yn cysylltu â’n llinell Gwasanaeth Cwsmeriaid - 0300 065 3000 - i’n hysbysu ymlaen llaw ynglŷn ag unrhyw gamau y bwriadwch eu cymryd**

A allech drafod cynigion gyda ni **cyn** gwneud unrhyw waith a amlinellir isod. Ein nod yw eich helpu ymdopi yn yr amodau tywydd anodd cyfredol heb fod hynny’n golygu costau gormodol i chi, na difrod annerbyniol i’r amgylchedd ehangach.

Gellir cael **storfeydd ychwanegol tymor byr** ar un fferm neu ar grŵp o ffermydd.

Dyma’r opsiynau:

* ailddefnyddio tanciau neu byllau slyri sy’n bodoli, gan gynnwys tanciau a adferwyd o fannau eraill;
* gosod tanciau neu byllau newydd, gan gynnwys ‘bagiau slyri parod’, neu storfeydd/tanciau a wnaed yn barod, y gellid wedyn eu defnyddio mewn mannau eraill e.e. cynaeafu dŵr;
* adfer storfeydd ar ffermydd nad ydynt yn cael eu defnyddio bellach i storio slyri.

**Materion rheoleiddio**

Os yw eich fferm o fewn ardal NVZ, yna yn ôl rheolau NVZ bydd angen storio gwerth 5 mis o leiaf o slyri. **Nid ydym mewn sefyllfa i leihau’r gofyniad hwn.** Dylai darpariaeth gwerth 5 mis o gynhwysedd storio, fodd bynnag, sicrhau nad oes angen gofod storio ychwanegol eto. Os bydd angen **rhagor** o storfeydd cyn diwedd y gaeaf hwn, gallwn edrych ar gynigion fel rhan o’r canllawiau hyn.

Cysylltwch â’r Awdurdod Cynllunio Lleol i sicrhau a oes unrhyw ofynion cynllunio, gan egluro mai trefniant dros dro yw hyn.

Ar gyfer cyfarpar dros dro, **a ddefnyddir hyd at 1 Hydref 2016 yn unig,** byddwn yn ystyried gostwng gofynion Rheoliadau Silwair, Slyri ac Olew Tanwydd Amaethyddol - SSAFO, sef:-

* Y meini prawf dyluniad 20 mlynedd arferol.
* Defnyddio leinin o safon is i sicrhau lloriau neu waliau anathraidd.
* Ailedrych ar y gofyniad i beidio ag adeiladu storfeydd o fewn 10 m i gwrs dŵr.
* Ailystyried gofynion ‘y bwlch rhwng gwefus y storfa a’r slyri’ ar gyfer storfeydd.
* Cytuno i ddefnyddio rhai ‘bagiau slyri’, neu opsiynau storio eraill, na dderbynnir fel arfer i storio slyri.

**Mae’n hanfodol, fodd bynnag, eich bod yn trafod â ni ac yn cytuno ar unrhyw opsiynau storfeydd dros dro cyn iddynt gael eu defnyddio a hefyd:-**

* + Bod y systemau’n cael eu dadgomisiynu cyn 1 Hydref 2016 (neu’n cael eu hailasesu er mwyn sicrhau eu bod yn bodloni SSAFO yn llwyr a’ch bod yn talu am hyn eich hun).
	+ Bod y gofynion iechyd a diogelwch yn cael eu bodloni – gweler taflen wybodaeth HSE AIS9
	+ Ein bod yn cael ein hysbysu yn ysgrifenedig cyn y gwaith adeiladu.
	+ Bod pob safle yn cael ei gytuno â ni cyn gwaith adeiladu, er y gellid mabwysiadu cynllun generig CIRIA. Ni fyddwn yn derbyn safleoedd sy’n uwch neu’n is na chyfleusterau storio eraill oherwydd petai’r storfa uwch yn gollwng gallai hynny effeithio ar y storfa is
	+ Rhaid i waelod pyllau clawdd pridd fod uwchben y lefel trwythiad – argymhellir fod o leiaf un metr o isbridd clai o dan y gwaelod arfaethedig.
	+ Mae’n ofynnol cael tyllau treialu i gadarnhau beth yw dyfnder y clai gwaelodol neu’r haen bridd gleiog, a hynny os yw’n bosibl y tu allan i amlinelliad gwaelod y pwll. Mae angen asesiad cychwynnol gofalus a rhaid ôl-lenwi’r tyllau canlyniadol a’u pwdlo.
	+ Defnyddio leinin o ansawdd uwch ar gyfer ardaloedd lle ceir mwy o berygl.
	+ Bod tanciau/bagiau slyri ac ati yn cael eu gosod yn ôl cyfarwyddiadau’r gwneuthurwyr.
	+ Eich bod yn gwirio’r system a’r cyrsiau dŵr o gwmpas yn aml.
	+ Rhaid defnyddio leinin os oes unrhyw amheuaeth ynghylch athreiddedd y clawdd pridd neu’r llawr.

**Materion ymarferol ar gyfer cyfleusterau a rennir:**

* + dylid ystyried unrhyw risgiau i fioddiogelwch;
	+ bydd rhaid i’r partïon gytuno ar y trefniadau rheoli a phwy sy’n gyfrifol amdanynt yn y pen draw a’u hysgrifennu ar bapur

Efallai y gallai sefydliadau ffermio helpu i froceru cyfleusterau a rennir.

**Agosrwydd at gyrsiau dŵr, gan gynnwys draeniau tir, athreiddedd, leinin, a storfeydd sydd uwch lefel y ddaear**

Yn ddelfrydol, dylid gosod y storfa o leiaf 10 metr oddi wrth gyrsiau dŵr a draeniau tir, a 50 metr oddi wrth ddyfrdwll, ffrwd neu ffynnon a ddefnyddir i gyflenwi dŵr. Os yw hyn yn cyfyngu ar argaeledd lleoliadau eraill a fyddai fel arall yn addas, trafodwch â ni yn gyntaf cyn gwneud trefniadau terfynol. Argymhellir defnyddio ffosydd arbrofol dros dro os oes unrhyw amheuaeth ynghylch presenoldeb draeniau tir.

Ceir amrywiaeth eang o ddeunyddiau leinio ar gyfer leinio pyllau storio slyri. Mae’n hawdd cael gafael ar leinin synthetig megis polyethylen (HDPE neu LLDPE) neu leinin clai geosynthetig (GCL) (â haen polythen fel arfer) ac mae’r rhain fel arfer yn rhatach na’r deunyddiau rwber biwtyl eraill. Mae angen i’r trwch a’r math o leinin fod yn addas ar gyfer yr amodau penodol ar y safle.

Gallai leinin o ansawdd isel fod yn ddigonol os nad oes perygl mawr o ddŵr daear yn yr ardal lle ceir y safle (Parth Gwarchod Tarddiad Dŵr 1 neu 50 m oddi wrth safle lle tynnir dŵr. Defnyddiwch leinin o ansawdd gwell ar gyfer ardaloedd lle ceir mwy o berygl.

Os ydych yn ansicr ynglŷn â pha mor addas yw eich pridd, gallwch ei asesu drwy ddefnyddio prawf ‘setlo’ mewn jar neu ei ddadansoddi â’ch llaw. Rydym wedi atgynhyrchu’r canllawiau isod.

Os bydd angen uno haenau i orchuddio ardal eang, gall y cyflenwr gynghori ynghylch y trwch lleiaf a dulliau o sicrhau fod y mannau cysylltu wedi eu selio’n gywir. Mae deunyddiau leinio polyethylen tenau yn fwy tueddol o dyllu, felly rhaid eu gosod ar ben digon o dywod, neu groen geodecstil. Dylech fod yn fwy gofalus fyth wrth osod leinin tenau. Fel arfer defnyddir HDPE gaen ei fod yn parhau am gyfnod hir ar ffurf trwch o 1.5mm neu 2mm, fodd bynnag gellir defnyddio polyethylen 1mm ar gyfer cyfnod byr, bydd angen i’r holl ddeunyddiau leinio polyethylen gael eu weldio gan Gontractwyr a gymeradwywyd gan [CSWIP](http://www.cswip.com/). Gellir cael GCL (haen bolythen) gydag ymylon hunan-selio os byddant yn gorgyffwrdd 300mm, fodd bynnag dylid gosod hwn ar arwyneb llyfn gorffenedig a dylid cael pwysau cyfyngol o 300 (ochrau) wrth 500mm (gwaelod) o bridd mân wedi ei osod a’i rolio ar ei ben. Un o briodweddau’r cynnyrch clai hwn yw ei fod yn hunan-selio gan ei fod yn ehangu pan gaiff ei hydradu. Gall hyn fod yn gynt ac yn llai costus gan gymryd fod Contractwyr ar gael.

Os yw’n bosibl dylech osgoi llenwi storfeydd clawdd pridd yn uwch na lefel wreiddiol y ddaear er mwyn osgoi pwysau ar y waliau. Os yw’r cynhwysedd uwch lefel y ddaear yn fwy na 10,000m3 rhagwelir, drwy reoliadau newydd, y bydd yn cael ei gyfrif fel cronfa a byddai angen defnyddio “Peiriannydd Panel” i’w adeiladu a byddai angen goruchwylio yn ystod y gwaith. Rhaid osgoi hyn ac nid ydym yn rhagweld y bydd dulliau storio dros dro uwch lefel y ddaear yn fwy na 30% o’r gwerth hwn. Os bydd yn rhaid llenwi uwch lefel y ddaear, dylai’r cynllun gynnal 750 milimetr o fwlch rhwng lefel y slyri a thop y waliau i osgoi ansefydlogrwydd os caiff ei orlenwi. Os nad yw’n bosibl gwneud hyn, cysylltwch â ni cyn cyfaddawdu ar fwlch o’r fath.

**Soil clay content tests** gan Mason, P A (1992) Farm waste storage: guidelines for construction, R126, CIRIA, London (ISBN:

978-0-86017-352-6). Ewch i: [www.ciria.org](http://www.ciria.org)



 